Gestul făcut de Putin imediat după atentatul de la Moscova, soldat cu zeci de morți
Preşedintele rus, Vladimir Putin, le-a urat însănătoşire grabnică victimelor atacului mortal asupra unei săli de concerte de la periferia Moscovei, a indicat sâmbătă viceprim-ministrul rus Tatiana Golikova, după o întâlnire cu şeful statului.
"Preşedintele le-a urat tuturor însănătoşire grabnică şi le-a transmis medicilor recunoştinţa sa", a spus Tatiana Golikova, citată de agenţiile ruse de presă.
Vladimir Putin nu a vorbit încă public despre atac.
Peste 60 de oameni au fost ucişi şi 115 răniţi în momentul în care bărbaţi înarmaţi şi îmbrăcaţi în uniforme de camuflaj au deschis vineri focul asupra mulţimii la un concert desfăşurat la sala Crocus City Hall de lângă Moscova, a anunţat Comitetul de anchetă.
Toate rapoartele au mers către Putin
Preşedintele rus, Vladimir Putin, a discutat sâmbătă cu responsabili ai forţelor de ordine şi ai serviciilor de salvare după atacul mortal comis de indivizi înarmaţi la o sală de concerte de la periferia Moscovei, scrie AFP, citată de Agerpres.
Potrivit agenţiilor ruse de presă care citează Kremlinul, Vladimir Putin a primit rapoartele directorului Serviciilor de Securitate (FSB), Comitetului de anchetă, Gărzii Naţionale, precum şi miniştrilor de Interne, sănătăţii şi situaţiilor de urgenţă.